CELEX: 62022CN0043
Language: sl
Date: 2022-01-18 00:00:00
Title: Zadeva C-43/22: Predlog za sprejetje predhodne odločbe, ki ga je vložilo Sąd Najwyższy (Poljska) 18. januarja 2022 – Prokurator Generalny

16.5.2022   
            
            
               SL
            
            
               Uradni list Evropske unije
            
            
               C 198/22
            
         
      Predlog za sprejetje predhodne odločbe, ki ga je vložilo Sąd Najwyższy (Poljska) 18. januarja 2022 – Prokurator Generalny
      (Zadeva C-43/22)
      (2022/C 198/32)
      Jezik postopka: poljščina
      
         Predložitveno sodišče
      
      Sąd Najwyższy
      
         Stranke v postopku v glavni stvari
      
      
         Pritožnik: Prokurator Generalny
      
         Druge stranke v postopku: D. J., D[X]. J., Ł. J. i S. J., Wojewódzkie Pogotowie Ratunkowe w K.
      
         Vprašanja za predhodno odločanje
      
      
                  1.
               
               
                  Ali je treba člen 19(1), drugi pododstavek, in člen 5, od (1) do (3), Pogodbe o Evropski uniji v povezavi s členom 47 in členom 51(1) Listine Evropske unije o temeljnih pravicah razlagati tako, da nasprotujejo nacionalnim določbam, v skladu s katerimi lahko minister za pravosodje države članice na podlagi meril, ki niso bila javno objavljena, na eni strani, za določen ali nedoločen čas napoti sodnika na višje civilno sodišče, pristojno za obravnavo zadev s področja prava Unije, in, na drugi strani, v katerem koli trenutku prekliče napotitev tega sodnika z odločbo, ki ne vsebuje obrazložitve?
               
            
                  2.
               
               
                  Če je odgovor na prvo vprašanje pritrdilen: ali je treba člen 19(1), drugi pododstavek, in člen 5, od (1) do (3), Pogodbe o Evropski uniji v povezavi s členom 47 in členom 51(1) Listine Evropske unije o temeljnih pravicah razlagati tako, da mora nacionalno sodišče, ki odloča o pravnem sredstvu zoper sodbo sodišča, v senatu katerega zaseda sodnik, napoten na način, opisan v prvem vprašanju, po uradni dolžnosti preveriti, ali je zadnjenavedeno sodišče neodvisno in nepristransko, tudi če se sporna zadeva ne nanaša na pravo Unije?
               
            
                  3.
               
               
                  Če je odgovor na drugo vprašanje pritrdilen: ali je treba člen 19(1), drugi pododstavek, in člen 5, od (1) do (3), Pogodbe o Evropski uniji v povezavi s členom 47 in členom 51(1) Listine Evropske unije o temeljnih pravicah razlagati tako, da morajo sodišča države članice vselej, kadar se ugotovi, da je pri sojenju sodeloval takšen napoteni sodnik in da sodišče, v senatu katerega je zasedal ta sodnik, ni bilo neodvisno in nepristransko, razveljaviti pravnomočno sodno odločbo s pravnim sredstvom za razveljavitev pravnomočnih sodb, kot je izredna pritožba, ali pa določitev učinkov take kršitve spada v procesno avtonomijo države članice?